## Ugovor između Vlade Republike Hrvatske i Bugarske pravoslavne crkve u Hrvatskoj, Hrvatske starokatoličke crkve i Makedonske pravoslavne crkve u Hrvatskoj o pitanjima od zajedničkog interesa

### NN 196/2003 (15.12.2003.), Ugovor između Vlade Republike Hrvatske i Bugarske pravoslavne crkve u Hrvatskoj, Hrvatske starokatoličke crkve i Makedonske pravoslavne crkve u Hrvatskoj o pitanjima od zajedničkog interesa

# VLADA REPUBLIKE HRVATSKE

3113

Na
temelju članka 30. stavka 3. Zakona o Vladi Republike Hrvatske (»Narodne
novine«, br. 101/98, 15/2000 i 117/2001), Vlada Republike Hrvatske je na
sjednici održanoj 10. listopada 2003. godine, donijela

## ZAKLJUČAK

1. Prihvaća
se Ugovor između Vlade Republike Hrvatske i Bugarske pravoslavne crkve u
Hrvatskoj, Hrvatske starokatoličke crkve i Makedonske pravoslavne crkve u
Hrvatskoj, a koji je sastavni dio ovog Zaključka.

2. Ugovor iz točke 1. ovog Zaključka potpisat će, u
ime Vlade Republike Hrvatske, Ivica Račan, predsjednik Vlade Republike
Hrvatske.

Klasa:
070-01/03-03/03
Urbroj: 5030109-03-5

Zagreb, 10. listopada 2003.

Potpredsjednik
**dr. sc. Goran Granić,** v. r.

Na
temelju članka 30. stavka 3. Zakona o Vladi Republike Hrvatske (»Narodne
novine«, br. 101/98, 15/2000 i 117/2001), Vlada Republike Hrvatske je na
sjednici održanoj 29. listopada 2003. godine donijela

## ZAKLJUČAK

U
Zaključku Vlade Republike Hrvatske o Ugovoru između Vlade Republike Hrvatske i
Bugarske pravoslavne crkve u Hrvat­skoj, Hrvatske starokatoličke crkve i
Makedonske pravoslavne crkve u Hrvatskoj, klase: 070-01/03-03/03, urbroja:
5030109-03-5, od 10. listopada 2003. godine, točka 2. mijenja se i glasi:

»Za
potpisivanje Ugovora iz točke 1. ovog Zaključka, ovlašćuje se dr. sc. Goran
Granić, potpredsjednik Vlade Repub­like Hrvatske.«.

Klasa:
070-01/03-03/03
Urbroj: 5030109-03-6
Zagreb, 29. listopada 2003.

Predsjednik
**Ivica Račan,** v. r.

Vlada
Republike Hrvatske, na temelju članka 40. i 41. Ustava Republike Hrvatske,
članka 9. stavka 1. Zakona o pravnom položaju vjerskih zajednica (»Narodne
novine« broj 83/02, u daljnjem tekstu: Zakon),

i

Bugarska pravoslavna crkva, odnosno njen organski dio
u Republici Hrvatskoj (u daljnjem tekstu: Bugarska pravoslavna crkva u Hrvatskoj),
a na temelju odluke Svetog Sinoda Bugarske pravoslavne crkve broj 1208 od 30.
rujna 2003. godine, Hrvatska starokatolička crkva i Makedonska pravoslavna
crkva, odnosno njen organski dio u Republici Hrvatskoj (u daljnjem tekstu:
Makedonska pravoslavna crkva u Hrvatskoj), a na temelju odluke Svetog
Arhierejskog Sinoda Makedonske pravoslavne crkve broj 301 od 26. rujna 2003.
godine (u daljnjem tekstu: Crkve) sklapaju

## UGOVOR

### O PITANJIMA OD ZAJEDNIČKOG INTERESA

(u daljnjem tekstu: ugovorne strane)

– želeći
urediti odnose na području odgoja, obrazovanja i kulture, te dušobrižničku skrb
za vjernike u kaznionicama, zatvorima i odgojnim zavodima, bolničkim
zdravstvenim ustanovama i ustanovama za socijalnu skrb,

– u nastojanju osiguranja
materijalnih uvjeta za vjersko djelova­nje,

– imajući u vidu njihove
uloge u vjerskom, kulturnom i obrazovnom području,

– u namjeri stvaranja i
održavanja boljih uvjeta vjerskog djelova­nja,

– u cilju uzajamne
suradnje za dobrobit svih građana bez obzira na vjersko uvjerenje,

– pozivajući se na
međunarodne konvencije i standarde,

sporazumjele su se kako slijedi:

Članak 1.

U ovom Ugovoru u uporabi su sljedeći pojmovi sa znače­njem:

*»Arhiepiskop (nadbiskup)«, »episkop (biskup)«* je visoki dostojanstvenik u
pravoslavnoj crkvi.

*»Arhierejski
sinod«* je
crkveni sabor odnosno vijeće u Makedonskoj pravoslavnoj  autokefalnoj crkvi koje upravlja crkvenim
poslovima.

*»Autokefalna
crkva«* je
samostalna, nezavisna pravoslavna nacionalna crkva, koja sama sobom upravlja.

*»Biskup«* je visoki crkveni
dostojanstvenik u Hrvatskoj starokatoličoj crkvi.

*»Jerej
(svećenik)«*
je osoba koja obavlja bogoslužje.

*»Mitropolit«* je najviše zvanje
pravoslavnih episkopa.

*»Paroh
(župnik)«*
upravlja župom i obavlja bogoslužje.

*»Parohija
(crkvena općina, župa)«* označava zajednicu vjernika na određenom području.

*»Sinod«* je crkveni sabor odnosno
vijeće u Bugarskoj pravoslavnoj autokefalnoj crkvi koje upravlja crkvenim
poslovima.

*»Sinodalno
vijeće«* u
Hrvatskoj starokatoličkoj crkvi uprav­lja crkvenim poslovima.

Članak
2.

Ugovorne
strane surađivat će u brizi za promicanje cjelovitog duhovnog i materijalnog
razvoja čovjeka i općeg dobra.

Članak
3.

Ugovorne
strane suglasne su da su Bugarska pravoslavna crkva u Hrvatskoj, Hrvatska
starokatolička crkva i Makedonska pravoslavna crkva u Hrvatskoj imale pravnu
osobnost i prije stupanja na snagu Zakona.

Predsjednik
crkve ili Sinodalnog vijeća obavještava ministarstvo nadležno za poslove opće
uprave radi upisa Bugarske pravoslavne crkve u Hrvatskoj, Hrvatske
starokatoličke crkve i Makedonske pravoslavne crkve u Hrvatskoj i svojih
ustrojstvenih oblika u Evidenciju, u skladu sa Zakonom.

Članak 4.

Uređivanje unutarnjeg ustrojstva Crkava, osnivanje, mije­nja­nje
i ukidanje župa (crkvenih općina), te drugih pravnih osoba je u isključivoj
nadležnosti pojedine Crkve.

Članak 5.

Crkve odnosno njihova nadležna tijela obavljaju sve
vlastite vjerske izbore, imenovanja i dodjelu službi, prema odredbama svojih propisa.

Izbor i imenovanje biskupa odnosno predsjednika crkve
ili sinodalnog vijeća u isključivoj je nadležnosti pojedine Crkve.

Vlada Republike Hrvatske će na prikladan način biti
oba­viještena nakon izbora biskupa odnosno predsjednika crkve ili sinodalnog
vijeća, a prije objavljivanja u javnim glasilima.

Članak 6.

O pokrenutom kaznenom postupku protiv svećenika ili
drugog vjerskog službenika pojedine Crkve za kaznena djela za koja se poduzima
progon po službenoj dužnosti ministarstvo nadležno za pravosuđe će obavijestiti
nadležnog biskupa odnosno predsjednika crkve ili sinodalnog vijeća (u daljnjem
tekstu: nadležno tijelo crkve).

Članak
7.

Crkve
imaju pravo graditi crkve i crkvene zgrade, te pove­ćavati ili preuređivati već
postojeće, prema zakonodavstvu Republike Hrvatske.

Nadležno
tijelo Crkve odluku o potrebi izgradnje crkve ili crkvene zgrade dostavlja
nadležnim tijelima Republike Hrvatske i izabire lokaciju u dogovoru s tim
nadležnim tijelima, a u skladu s provedbenim urbanističkim planom.

Članak
8.

Crkvama
je zajamčena sloboda tiska, tiskanje i širenje knjiga, novina, časopisa, te
druge djelatnosti povezane s njihovim djelovanjem.

Članak
9.

Brak
koji se u vjerskom obliku sklopi pred ovlaštenim slu­žbe­nikom Crkve imat će
učinke građanskog braka, ako su ispunjeni uvjeti koje u tom pogledu propisuje
zakon.

Članak
10.

Crkve
mogu slobodno osnivati ustanove koje će osiguravati karitativno djelovanje i
društvenu skrb, u skladu sa zakonom.

Članak
11.

Bugarski
pravoslavni, hrvatski starokatolički ili makedonski pravoslavni vjerski odgoj
(u daljnjem tekstu: vjerski odgoj) u jav­nim predškolskim ustanovama izvodi se
za djecu čiji roditelj odnosno skrbnik o tome dade pisanu izjavu ravnatelju
predškol­ske ustanove.

Bugarski
pravoslavni, hrvatski starokatolički ili makedonski pravoslavni vjeronauk (u
daljnjem tekstu: vjeronauk) u javnim osnovnim i srednjim školama izborni je
predmet i obavezan za one učenike koji ga izaberu, te se izvodi pod istim
uvjetima pod kojima se izvodi nastava ostalih obaveznih predmeta.

O izboru
vjeronauka kao obaveznog predmeta daje se pisana izjava ravnatelju škole. Za
učenike mlađe od petnaest godina pisanu izjavu daje roditelj odnosno skrbnik, a
za učenike od petnaest godina i starije izjavu daju zajednički roditelj odnosno
skrbnik i učenik.

Za
formiranje odgojno-obrazovne skupine za izvođenje nastave vjeronauka u školi
mora biti najmanje sedam (7) učenika.

Ako se
nastava vjeronauka održava izvan škole podliježe istim pedagoškim obavezama kao
i nastava koja se odvija u školi u pogledu planiranja i programiranja, vođenja
pedagoške dokumentacije, vrednovanja postignuća vjeroučenika i nadzora
kvalitete nastave.

Godišnji plan i program predaje se na početku školske
godine ravnatelju škole, a dokumentacija o ostvarivanju tog programa i postignućima
vjeroučenika predaje se tijekom i na kraju odgojno obrazovnog razdoblja.

Škole će obavijestiti nadležno tijelo Crkve o broju
prijav­ljenih kandidata za učenje vjeronauka.

Članak 12.

Vjerski odgoj u javnim predškolskim ustanovama izvodi
se u okviru cjelokupnog odgoja i prema programu vjerskog odgoja predškolske
djece pojedine Crkve.

U javnim osnovnim i srednjim školama nastava
vjeronauka izvodi se u okviru nastavnog plana i programa s dva (2) školska sata
tjedno.

Nastavne planove i programe vjeronauka za javne
osnovne i srednje škole, te program vjerskog odgoja za javne predškolske
ustanove izrađuje i odobrava nadležno tijelo Crkve, a donosi ih odnosno na njih
daje suglasnost ministar nadležan za predškolski odgoj, osnovno i srednje
školstvo, u skladu sa Zakonom.

Vjeronaučni
udžbenici su školski udžbenici koji su u svemu izjednačeni sa školskim
udžbenicima za obavezni predmet, s time da moraju imati odobrenje nadležnog
tijela Crkve, što mora biti navedeno u impresumu udžbenika.

Članak 13.

Vjeronauk odnosno vjerski odgoj izvode osobe kojima
je nadležno tijelo Crkve izdalo ispravu o mandatu i koje ispunjavaju potrebne
uvjete u skladu s važećim propisima Republike Hrvat­ske (u daljnjem tekstu:
vjeroučitelji).

Nadležno tijelo Crkve ima pravo svojim dekretom
opozvati crkveni mandat za izvođenje vjeronauka odnosno vjerskog odgoja zbog
nedostataka s obzirom na ispravnost poučavanja i s obzirom na osobno ćudoređe.

Članak 14.

Nastavu vjeronauka u javnim osnovnim i srednjim školama
mogu izvoditi vjeroučitelji s visokom stručnom spremom (VII/I) koja osim
teoloških sadržaja obuhvaća i pedagoško-psihološku i didaktičko-metodičku
osposobljenost vjeroučitelja.

U svim razredima osnovne škole nastavu vjeronauka
mogu izvoditi i vjeroučitelji s višom stručnom spremom (VI) koja osim teoloških
sadržaja obuhvaća i pedagoško-psihološku i didaktičko-
-­metodičku osposobljenost vjeroučitelja.

Vjerski odgoj u javnim predškolskim ustanovama mogu
iz­vo­diti odgojitelji predškolske djece, pod uvjetom da uz stručnu spremu
utvrđenu propisima Republike

Hrvatske za rad u predškolskoj ustanovi imaju i
dovoljnu teološku i pedagoško-psihološku spremu u vjerskom odgoju.

Kad se za izvođenje nastave vjeronauka u javnoj
osnovnoj ili srednjoj školi odnosno vjerskog odgoja u javnoj predškolskoj
ustanovi ne može osigurati odgovarajuća osoba u smislu stavka 1., 2. i 3. ovoga
članka, nastavu vjeronauka odnosno vjerski odgoj može izvoditi i druga osoba
ako joj nadležno tijelo Crkve izda ispravu o mandatu.

Vjeroučitelji su članovi odgojiteljskog vijeća u
javnim pred­škol­skim ustanovama, te učiteljskog odnosno nastavničkog vijeća u
javnim osnovnim i srednjim školama, u skladu sa zakonom.

Članak. 15.

Nadležno tijelo Crkve dostavlja ministarstvu
nadležnom za predškolski odgoj, osnovno i srednje školstvo popis crkvenih
učilišta na kojima se stječu stručni nazivi, te izvješćuje o svim promjenama u
svezi s tim.

Nadležno tijelo Crkve u suradnji s ministarstvom
nadležnim za predškolski odgoj, osnovno i srednje školstvo brine se o trajnom
stručnom usavršavanju vjeroučitelja, o kvaliteti nastave vjero­nauka, o
pripravničkom stažu i stručnim ispitima vjerouči­telja te o njihovom
napredovanju u zvanje vjeroučitelja mentora i vjeroučitelja savjetnika.

Nadležno
tijelo Crkve će odrediti stručnu osobu za razmjenu informacija o vjeronauku
između Crkve i ministarstva nadležnog za predškolski odgoj, osnovno i srednje
školstvo.

Članak
16.

Crkvene
škole s pravom javnosti imat će pravo na primanje novčane potpore kako je
predviđeno zakonodavstvom Republike Hrvatske.

Članak 17.

Kulturna
i umjetnička baština Crkava, te brojni dokumenti pohranjeni u arhivima i
knjižnicama crkava sačinjavaju dragocjeni dio cjelokupne hrvatske kulturne
baštine. Crkve žele nastaviti služenje društvenoj zajednici i svojom kulturnom
bašti­nom, omogućujući svima koje zanima da to bogatstvo upoznaju, da se njime
koriste i da ga proučavaju.

Ugovorne
strane će surađivati u popisu i zaštiti baštine iz stavka 1. ovoga članka i
brinuti se da ona bude dostupna građa­nima sukladno propisima o zaštiti i
očuvanju kulturne baštine Republike Hrvatske.

Republika
Hrvatska se obavezuje da će Hrvatskoj staro­katoličkoj crkvi dati u vlasništvo,
ali ne i u posjed, sve njihove matične knjige i arhivsko gradivo koje je sada u
vlasništvu Republike Hrvatske, a oduzeto je za vrijeme jugoslavenske komunis­tičke
vladavine, te se smatraju arhivskim gradivom. Matične knjige i arhivsko gradivo
ostaju u posjedu u ustanovama kulture radi stručne obrade, zaštite i
korištenja.

Članak
18.

Dušobrižništvo
vjernika pojedine Crkve u kaznionicama, zatvorima i odgojnim zavodima, te
bolničkim zdravstvenim ustanovama i ustanovama za socijalnu skrb obavlja
svećenik pojedine Crkve.

Članak
19.

Svećenik
će u kaznionicama, zatvorima i odgojnim zavodima dušobrižništvo obavljati u
skladu s rasporedom dnevnih aktivnosti, uz prethodni dogovor s upravom o
vremenu i načinu sudjelovanja zatvorenika i odgajanika.

Članak 20.

Bolničke
zdravstvene ustanove i ustanove za socijalnu skrb čiji je osnivač Republika
Hrvatska, osigurat će prostoriju prikladnu za obavljanje dušobrižništva u
okviru raspoloživog prostora.

Dušobrižnička
pomoć i održavanje vjerskih obreda ostvaruje se u skladu s Pravilnikom o kućnom
redu ustanove.

Pritužbe
na rad svećenika, ravnatelj ustanove iz stavka 1. ovoga članka će riješiti s
nadležnim tijelom Crkve.

Bolničko
osoblje dužno je nadležnom svećeniku žurno priop­ćiti zahtjev bolesnika za
duhovnu pomoć.

Svećenik
može posjećivati bolesnika u svako doba, a poštu­jući Pravilnik o kućnom redu
ustanove.

Članak 21.

Da bi
Crkve mogle na doličan način nastaviti svoje djelovanje na promicanju općega
dobra, Republika Hrvatska će godišnje dati iz državnog proračuna iznos koji
odgovara:

Bugarskoj
pravoslavnoj crkvi u Hrvatskoj 24

Hrvatskoj
starokatoličkoj crkvi 38

Makedonskoj
pravoslavnoj crkvi u Hrvatskoj 34

bruto
osnovica za izračun plaća javnih i državnih službenika i namještenika.

Sredstva
utvrđena prema odredbi ovoga članka daju se za namjene označene u odredbi
članka 17. stavka 2. Zakona.

U
novčani iznos, o kojem se govori u stavku 1. ovoga članka, uključeni su
troškovi za uzdržavanje svećenika i drugih vjerskih službenika, pastoralno
djelovanje i dušobrižničku skrb, troškovi izgradnje i uzdržavanja crkava,
crkvenih zgrada i vjerskih središta, koja nisu u popisu kulturnih dobara, te
doprinos za karitativnu djelatnost Crkava.

Iznos
iz stavka 1. ovoga članka dostavljat će se na račun pojedine Crkve.

Ustanove
iz ovoga članka dužne su poštivati zakone Republike Hrvatske o financijskom
poslovanju.

Odredbe
ovoga članka počet će se primjenjivati prve proračunske godine nakon sklapanja
ovoga Ugovora.

Članak
22.

Mješovito
povjerenstvo sastavljeno od jednakog broja predstavnika obiju strana pripremat
će prijedloge za provođenje kako odredaba ovoga Ugovora, tako i odredaba Zakona
o pravnom položaju vjerskih zajednica i to:

a) za
rješavanje pravnih pitanja

b) za
rješavanje pitanja odgoja i obrazovanja

c) za
očuvanje kulturne i umjetničke baštine Crkava

d) za
rješavanje gospodarskih pitanja.

U
Mješovito povjerenstvo svaka Crkva imenuje jednak broj predstavnika koji za
svoju Crkvu pripremaju prijedloge iz stavka 1. ovoga članka.

Povjerenstvo
iz ovoga članka će jedanput godišnje izvje­štavati nadležno tijelo Crkve i
Komisiju za odnose s vjerskim zajednicama Vlade Republike Hrvatske o provođenju
ovoga Ugovora.

Članak
23.

Ugovorne
strane u međusobnom će dogovoru tražeći pravedno rješenje, rješavati dvojbe ili
teškoće koje bi mogle nastati glede tumačenja ili primjene odredbi ovoga
Ugovora.

Članak
24.

Ovaj
Ugovor sklapa se na neodređeno vrijeme.

U
slučaju da jedna od ugovornih strana bude smatrala da su se bitno promijenile
prilike u kojima je sklopljen ovaj Ugovor, započet će pregovore o njegovoj
promjeni sukladno novim okolnostima.

Novonastale
okolnosti mogu se regulirati aneksom ugovora s onom Crkvom na koju se te
okolnosti odnose.

Zagreb, 29. listopada 2003.

ZA BUGARSKU PRAVOSLAVNU                                                        ZA VLADU

CRKVU U HRVATSKOJ                                                 REPUBLIKE HRVATSKE

**Simeon,** v. r..                                                                                  **Ivica
Račan,** v. r.

mitropolit Bugarske zapadno
predsjednik Vlade

i srednjoeuropske eparhije                                                              Republike
Hrvatske

**if !supportEmptyParas endif**

**Raško Ivanov,** v. r.

 predsjednik Bugarske
pravoslavne

 crkve u Hrvatskoj

if !supportEmptyParas endif

ZA HRVATSKU

STAROKATOLIČKU CRKVU

**dr. Vitomir Burek,** v. r.,

predsjednik Sinodalnog vijeća

if !supportEmptyParas endif

ZA MAKEDONSKU PRAVOSLAVNU

CRKVU U HRVATSKOJ

**Gorazd,** v. r.,

mitropolit Makedonske eparhije za Europu

**if !supportEmptyParas endif**

**Trajan Stefanovski,** v. r.

predsjednik Makedonske pravoslavne crkve u

Hrvatskoj

Ostalo, NN 196/2003-3113